Xalqaro valyuta jamg‘armasi Ukrainaga 27 milliard dollarlik yordam beradi

Xalqaro valyuta jamg‘armasi va Ukraina o‘rtasida mamlakatga 27 milliard dollar miqdorida xalqaro yordam taqdim etilishi borasida shartnoma imzolandi. Shundan 14–18 milliardi Stand-By Arrangement shaklidagi ikki yillik kredit ko‘rinishida taqdim etiladi. Bu xususda Jamg‘arma ma’lumotlariga asoslanib “ITAR-TASS” xabar bermoqda.

Jamg‘armaning Ukrainadagi missiyasi rahbari Nikolay Georgiyevning so‘zlariga ko‘ra, yordamning birinchi qismi joriy yilning aprelidayoq ajratiladi. U yordam miqdori haqida aniq summani ma’lum qilmasdan, uning “yetarli miqdorda bo‘lishi”ni aytgan. Shuningdek, buning uchun Ukraina tomoni ayrim shartlarni bajarishi lozimligini ham ta’kidlagan.
Nikolay Georgiyev mamlakat iqtisodiyotida ulkan muammolar mavjudligini hamda orqaga ketish belgilari namoyon bo‘layotganligini ta’kidlagan. Energetika sohasida o‘tkaziladigan islohotlar uning samaradorligini oshirishga qaratilishini, buning uchun gaz va issiqlik ta’minotida tariflarni bosqichma-bosqich oshirib borilishi lozimligini bayon etgan.